| Piñeiro de Norfolk |
| --- |
| Araucaria de Norfolk |
| Estado de conservación |
| Vulnerable |
| Clasificación científica |
| 

|  |  |
| --- | --- |
| Reino: | Plantae |
| División: | Pinophyta |
| Clase: | Pinopsida |
| Orde: | Pinales |
| Familia: | Araucariaceae |
| Xénero: | *Araucaria* |
| Especie: | ***A. heterophylla*** |

 |
| Nome binomial |
| *Araucaria heterophylla*(Salisb.) Franco |
| Sinonimia |
| *A. excelsa* R. Br. ex Aiton, en parte (Silba 1986)
*Dombeya excelsa* D.Don
*Eutassa heterophylla*  Salis |

Detalle das follas.
O **piñeiro de Norfolk**, **araucaria da illa de Norfolk** ou **araucaria excelsa** (***Araucaria heterophylla***; sinónimo: *A. excelsa*) é unha conífera distintiva, membro da antiga familia Araucariaceae. O seu nome vernacular débese a que esta árbore, que non é un piñeiro, é endémica da illa Norfolk, Australia, aínda que actualmente está amplamente cultivada en todo o mundo polo seu valor ornamental. De grande porte, pode ser encontrada tanto en rexións frías como quentes.

Coñécese tamén como piñeiro de Norfolk debido a que foi nesa illa perdida no océano Pacífico onde o lendario capitán Cook -o mariño inglés James Cook-, na súa segunda viaxe en 1774, descubriu os espléndidos bosques desta especie e informou debidamente ao almirantado. Os troncos de *Araucaria heterophylla*, rectos, fortes, de até 50 m de altura, foron uns bos mastros para a Real Armada inglesa.

O seu maior atractivo consiste na exacta simetría da ramaxe, xa que desde o recto tronco emite as súas pólas case horizontais ou levemente oblicuas, en número de cinco, formando pisos; o plano de cada piso é un pentágono perfecto. A follaxe está formada por follas con escamas. As follas son agullas, de 1 a 1,5 cm de lonxitude, cerca de 1 mm de espesura na base, en árbores novas, e encurvadas, de 5 a 10 mm de lonxitude. As piñas miden de 10 a 12 cm e de 12 a 14 centímetros de diámetro, e botan 18 meses para madurecer, cando se abren e liberan os piñóns, que son comestibles. 
O nome científico "*heterophylla*" ("diferentes follas") é pola variación das follas entre as plantas novas e as adultas.

É unha árbore dioica (froitos masculinos e femininos en distintas plantas), aínda que tamén pode ser monoica. Os froitos son conos globosos de até 12 cm de diámetro. A reprodución sexual da especie asegura a conservación da simetría, mentres que a obtención agámica de exemplares non podería asegurala.

A árbore adoita acadar alturas que van desde os 50 aos 80 m. En moitas partes do mundo son usadas como plantas decorativas de interiores (na súa etapa xuvenil), xa que é unha especie de crecemento lento.

Árbores senlleiras
------------------

O piñeiro de Norfolk da casa dos Tenreiro en Pontedeume figura no Catálogo de Árbores Senlleiras elaborado pola Xunta de Galicia. No mesmo eido, hoxe terreo público, atópase o teixo dos Tenreiro, tamén senlleiro e centenario.

O outro piñeiro de Norfolk catalogado como árbore senlleira está no pazo de Rubiáns.

Notas
-----

1. ↑  Estas dúas últimas denominacións son as escollidas coma nomes vulgares galegos en *Termos esenciais de botánica*, Universidade de Santiago de Compostela, 2004

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Piñeiro de Norfolk***  |

### Outros artigos

* Piñeiro de Chile
* Piñeiro do Paraná

|  |  |
| --- | --- |
| Control de autoridades | 
* Wd: Q161070
* EBID: ID

 |

|  |  |
| --- | --- |
| Identificadores taxonómicos | 
* APNI: 98464
* EOL: 1033727
* EPPO: ARUHE
* FoC: 200005239
* GBIF: 2684969
* iNaturalist: 127890
* IPNI: 676669-1
* IRMNG: 11154802
* ITIS: 183483
* IUCN: 30497
* NCBI: 34341
* PlantList: kew-14360
* POWO: ID
* Soortenregister: 186616
* TAXREF: 446365
* Tropicos: 2300027
* PLANTS: ARHE12
* WCSPF: 14360

 |